Magðalena Ólafsdóttir , nítján ára knattspyrnukona úr Þór / KA á Akureyri , er á leið til Skotlands nú um mánaðarmótin á reynslu hjá skoska liðinu Forfar Farmington . Þetta kemur fram í frétt á vef Þórs en þar segir jafnframt að samningur hennar við liðið sé gerður tímabundið til reynslu í einn mánuð . Á þeim tíma ætti hún að ná þremur leikjum með liðinu . Í lok febrúar verður síðan tekin ákvörðun um framhaldið . Spennt að takast á við verkefnið Magðalena kveðst spennt yfir tækifærinu og segist hlakka til að sjá hvernig fer en hún verður fyrsta íslenska knattspyrnukonan til að spila í skosku úrvalsdeildinni . „ Ég hef verið í sambandi við þjálfara liðsins , sem er írskur , og mér líst vel á þetta . Ég mun búa hjá eldri konu í Forfar þannig að ég þarf ekki að hafa miklar áhyggjur af því að koma í nýtt og framandi umhverfi . Ég veit lítið um fótboltann í Skotlandi , en er spennt að takast á við þetta verkefni og sjá hvar ég stend , “ segir Magðalena í samtali við thorsport.is . Fyrirliði í Íslandsmeistaraliði 2. flokks Magðalena lék með Hömrunum , varaliði Þórs / KA , í 2. deild á síðasta tímabili og var fyrirliði liðsins , ásamt því að vera fyrirliði í Íslandsmeistaraliði 2. flokks kvenna með liði Þórs / KA / Hamranna . Hún kom síðan yfir í raðir Þórs / KA í lok júlí og lék tvo leiki í úrvalsdeildinni á lokaspretti Íslandsmótsins .